สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 25 เม.ย.60
26 เม.ย. 2560

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (25 เม.ย.) โดยได้ปัจจัยหนุนจากผลประกอบการที่แข็งแกร่งของบริษัทจดทะเบียนรายใหญ่ รวมถึงแคทเธอร์พิลลาร์ และแมคโดนัลด์ นอกจากนี้ ตลาดยังได้รับแรงบวกจากข้อมูลเศรษฐกิจที่สดใสของสหรัฐ รวมทั้งความหวังที่ว่า ประธานาธิบดีโดนัลด์ ทรัมป์แห่งสหรัฐ จะเปิดเผยมาตรการปรับลดภาษีในวันนี้
ดัชนีเฉลี่ยอุตสาหกรรมดาวโจนส์ปิดที่ 20,996.12 จุด พุ่งขึ้น 232.23 จุด หรือ +1.12% ดัชนี S&amp;P500 ปิดที่ 2,388.61 จุด เพิ่มขึ้น 14.46 จุด หรือ +0.61% และดัชนี NASDAQ ปิดที่ 6,025.49 จุด เพิ่มขึ้น 41.67 จุด หรือ +0.70%
 
ตลาดหุ้นยุโรปปิดบวก เมื่อคืนนี้ (25 เม.ย.) เนื่องจากนักลงทุนยังคงขานรับผลการเลือกตั้งประธานาธิบดีฝรั่งเศสรอบแรก โดยนายเอมมานูเอล มาครอง ผู้สมัครซึ่งมีแนวคิดสายกลาง มีคะแนนนำเป็นอันดับหนึ่ง ซึ่งช่วยคลายความวิตกเกี่ยวกับการที่ฝรั่งเศสอาจแยกตัวออกจากสหภาพยุโรป
ดัชนี Stoxx Europe 600 เพิ่มขึ้น 0.2% ปิดที่ 386.91 จุด ซึ่งเป็นระดับสุงสุดนับตั้งแต่เดือนส.ค. 2558
ดัชนี CAC-40 ตลาดหุ้นฝรั่งเศสปิดที่ 5,277.88 จุด เพิ่มขึ้น 9.03 จุด หรือ +0.17% ดัชนี DAX ตลาดหุ้นเยอรมันปิดที่ 12,467.04 จุด เพิ่มขึ้น 12.06 จุด หรือ +0.10% และดัชนี FTSE 100 ตลาดหุ้นลอนดอนปิดที่ 7,275.64 จุด เพิ่มขึ้น 10.96 จุด หรือ +0.15%
 
ตลาดหุ้นลอนดอนปิดในแดนบวก เมื่อคืนนี้ (25 เม.ย.) ด้วยแรงหนุนจากหุ้นจดทะเบียนรายใหญ่ที่ปรับตัวขึ้นกันถ้วนหน้า อย่างไรก็ตาม แรงเทขายในหุ้นกลุ่มเหมืองแร่ได้สกัดช่วงบวกของดัชนี FTSE 100 เมื่อวานนี้
ดัชนี FTSE 100 เพิ่มขึ้น 10.96 จุด หรือ +0.15% ปิดที่ 7,275.64 จุด
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักบางสกุล ในการซื้อขายที่ตลาดนิวยอร์กเมื่อคืนนี้ (25 เม.ย.) แม้ว่าสหรัฐจะเปิดเผยตัวเลขยอดขายบ้านใหม่ที่แข็งแกร่งเกินคาดการณ์ ขณะที่ยูโรยังคงแข็งค่าขึ้นอย่างต่อเนื่องด้วยแรงหนุนจากผลการเลือกตั้งประธานาธิบดีรอบแรกในฝรั่งเศส ซึ่งคลายความวิตกเกี่ยวกับความไม่แน่นอนทางการเมืองในยุโรป
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0938 จากระดับ 1.0854 ดอลลาร์ ในขณะที่ปอนด์แข็งค่าขึ้นแตะ 1.2828 ดอลลาร์ จากระดับ 1.2789 ดอลลาร์ และดอลลาร์ออสเตรเลียอ่อนค่าลงที่ระดับ  0.7540 ดอลลาร์ จากระดับ 0.7559 ดอลลาร์
ดอลลาร์สหรัฐแข็งค่าขึ้นเมื่อเทียบเยน ที่ระดับ 111.11 เยน จากระดับ 109.79 เยน แต่อ่อนค่าลงเมื่อเทียบกับฟรังก์สวิส ที่ระดับ 0.9932 ฟรังก์สวิส จากระดับ 0.9969 ฟรังก์สวิส
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (25 เม.ย.) โดยได้แรงหนุนจากการคาดการณ์ที่ว่า สต็อกน้ำมันดิบซึ่งรายงานโดยสำนักงานสารสนเทศด้านพลังงานสหรัฐ (EIA) นั้น จะปรับตัวลดลง อย่างไรก็ตาม สัญญาน้ำมันดิบขยับขึ้นในกรอบจำกัด เนื่องจากนักลงทุนไม่มั่นใจว่า กลุ่มประเทศผู้ส่งออกน้ำมัน (โอเปก) จะสามารถทำให้ตัวเลขสต็อกน้ำมันดิบทั่วโลกปรับตัวลงได้หรือไม่
สัญญาน้ำมันดิบ WTI ส่งมอบเดือนมิ.ย.เพิ่มขึ้น 33 เซนต์ หรือ 0.7% ปิดที่ 49.56 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย.เพิ่มขึ้น 50 เซนต์ หรือ 1% ปิดที่ 52.10 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (25 เม.ย.) เนื่องจากนักลงทุนคลายความวิตกกังวลเกี่ยวกับสถานการณ์การเมืองในต่างประเทศ รวมถึงชัยชนะของนายเอมมานูเอล มาครอง ในการเลือกตั้งประธานาธิบดีฝรั่งเศสรอบแรก และการที่เกาหลีเหนือไม่ได้ทดลองนิวเคลียร์เมื่อวานนี้ ซึ่งส่งผลให้นักลงทุนเทขายทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยง เช่นหุ้นและสกุลเงินยูโร
สัญญาทองคำตลาด COMEX (Commodity Exchange) ส่งมอบเดือนมิ.ย. ร่วงลง 10.30 ดอลลาร์ หรือ 0.8% ปิดที่ระดับ 1,267.20 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 26.7 เซนต์ หรือ 1.50% ปิดที่ 17.591 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 2.6 ดอลลาร์ หรือ 0.27% ปิดที่ 957.60 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 1.20 ดอลลาร์ หรือ 0.2% ปิดที่ 796.65 ดอลลาร์/ออนซ์